Zelenskyj om polsk grenseblokade: – Kan ikke bli sett på som normalt
I flere uker har polske lastebilsjåfører og bønder blokkert grensen til Ukraina. President Zelenskyj mener det tyder på at solidariteten med det krigsherjede landet svekkes.  Polske bønder har i flere uker blokkert ukrainsk varetransport i protest mot det de kaller urettferdig konkurranse.  Striden har lagt bånd på forholdet mellom de to nabolandene, selv om Polen har vært blant Ukrainas sterkeste støttespillere siden Russlands invasjon i februar 2022. – Ting som skjer på vår vestlige grense, grensen med Polen, kan ikke bli sett på som normalt eller vanlig, sier Zelenskyj i sin daglige videotale mandag kveld. Presidenten legger til at han mener situasjonen viser at solidariteten med Ukraina svekkes gradvis, dag for dag. – Vi har ikke annet valg Økt ukrainsk eksport via landeveien etter den russiske invasjonen har skapt sinne blant polske logistikkselskaper og bønder.  De mener ukrainske konkurrenter underbyr dem, og protesterer mot at ukrainerne får selge varene sine i EUs åpne marked. De mener det oversvømmer det polske markedet og fører til at polske bønder får mindre betalt for varene sine. – Vi har ikke annet valg, sa Marcin Wilgos, som er med å protestere, til AFP tidligere i februar.  – Overfloden av produkter fra Ukraina, som ikke er produsert i samsvar med EUs standarder, er en enorm belastning for oss, la han til. Polens landbruksminister Czeslaw Siekierski sa 9. februar til Polens statlige rikskringkaster at bøndene har «legitime forventninger og krav» om å begrense import fra Ukraina. – Handler om politikk Ifølge Zelenskyj sendes bare 5 prosent av Ukrainas landbrukseksport over den polske grensen. – I realiteten handler ikke situasjonen om korn, men om politikk, sier han.  Ukrainas infrastrukturminister Oleksandr Kubrakov omtaler grenseblokaden som en trussel. – Blokkering av grensen er en direkte trussel mot sikkerheten til et land som forsvarer seg selv, sa han tilstatlig fjernsyn mandag – De blokkerer alt som finnes. Det er lastebiler som frakter drivstoff. Det finnes tilfeller for noen dager siden da demonstranter ikke lot flertallige lastebiler med våpen passere, sa han. Situasjonen ventes å bli forverret tirsdag, når polske bønder oppfordrer til stans i all grensetrafikk.
Polske bønder og lastebilsjåfører har i flere uker blokkert ukrainsk varetransport i protest mot det de mener er urettferdig konkurranse. Ukrainas president Volodomyr Zelenskyj mener dette viser at solidariteten med Ukraina svekkes. Polske bønder hevder ukrainske konkurrenter undergraver dem i EUs åpne marked. Zelenskyj sier kun 5% av Ukrainas landbrukseksport går over den polske grensen, og hevder situasjonen handler mer om politikk.